El Consell de Ministres ha aprovat aquest divendres l'increment del salari dels empleat públics un 2,25% de cara a l'any vinent, tal com ha informat la ministra de Política Territorial i Obra Pública, Meritxell Batet, durant la roda de premsa posterior celebrada a la Llotja de Mar de Barcelona. Segons ha assenyalat, la decisió de l'executiu estatal evita que es pugui produir un "període d'incertesa" fins a l'aprovació dels Pressupostos Generals de l'Estat. La pujada es farà efectiva a partir del proper 1 de gener, com volien els sindicats, i podria veure's incrementada en un 0,25% més dependent de l'evolució del PIB, i d'un altre 0,25%, encara pendent de tancar, que provindria de fons afegits i que no es destinarien per igual entre tot el funcionariat.

Summary: El govern espanyol aprova apujar un 2,25% el sou dels funcionaris


El curs escolar ha arrencat a Andorra aquest dimecres amb normalitat i amb una sensació de "tranquil·litat", pel fet que els dies previs a la tornada al col·legi s'hagi dut a terme, de forma voluntària, un cribratge a tota la comunitat educativa. A falta de dades definitives, la participació en aquestes proves ha estat molt alta i ha servit per detectar cinc casos de covid-19 entre l'alumnat de primera ensenyança, equivalent a primària. Pel que fa a l'escola francesa del Pas de la Casa, on recentment una mestra ha donat positiu, també ha pogut obrir portes sense incidències. Així, segons han indicat fonts del centre, s'han incorporat tres professors per substituir tant a ella com a la resta de docents que hi havien estat en contacte estret. Els més de 300 alumnes de maternal i primera ensenyança de l'Escola Andorrana de Sant Julià de Lòria (Andorra) han tornat al col·legi fent una entrada esglaonada i amb mascareta, en la qual s'han utilitzat tots els patis del centre per distribuir als alumnes per cicles educatius i grups de classe. A més, s'han senyalitzat uns circuits d'anada i tornada i s'ha fet un rentat de mans amb gel hidroalcohòlic abans de trepitjar l'edifici. Al Principat hi ha unes 2.000 infants que cursen els estudis de primària del sistema educatiu andorrà. Cal tenir en compte que, tot i que al mes de juny es va posar en marxa un servei de guarda, alguns alumnes no hi havien tornat a classe des del 13 de març. De fet, l'escolaritat presencial no era obligatòria en aquest període, ja que el curs passat es va poder acabar per via telemàtica. Tot i això, el protocol que es va seguir per als estudiants que sí que ho van fer era molt similar al que s'està aplicant ara, segons ha dit la directora de l'Escola Andorrana, Maite Casals. Un cop arrencada la tornada a l'escola, es preveu dedicar unes tres setmanes a avaluar l'estat dels alumnes, tant des del punt de vista pedagògic com emocional. El director de l'Escola Andorrana de Sant Julià de Lòria, Isaac Benchluch, ha afirmat que espera que "sigui un curs el més normal possible", destacant que l'entrada ja ho ha sigut, més enllà de seguir els condicionants que venen marcats per la situació sanitària de la covid-19. Mentre, a l'escola francesa del Pas de la Casa també s'ha pogut dur a terme una tornada a classe amb normalitat, segons han explicat fonts del centre educatiu. Tot i que recentment una mestra d'aquest col·legi va donar positiu de covid-19 i havia participat en una reunió amb altres docents, s'ha contractat a tres professors substituts per poder arrencar el curs sense incidents. D'aquesta manera, i juntament amb dos mestres que no hi eren en aquella trobada, s'han pogut atendre al centenar d'alumnes d'aquesta escola. D'altra banda, fins aquest dissabte continuen en marxa els cribratges de la comunitat educativa. Concretament, ara s'està duent a terme a estudiants de segona ensenyança, formació professional i batxillerat que han de tornar a classe el 14 de setembre. Tot i que les proves i tests d'anticossos són voluntaris, aquelles persones que no els hagin fet han de dur mascareta i mantenir una distància d'un metre i mig durant catorze dies. Tot i això, en termes generals, els grups de classe funcionen com a nuclis de convivència per facilitar la interacció entre els alumnes.

Summary: Andorra viu una tornada a classe "tranquil·la" després que la majoria de docents i alumnes s'hagin sotmès a un cribratge


L'estudi d'avaluació de la qualitat del cel nocturn als parcs naturals de Catalunya, endegat per la Generalitat l'any 2012, ha conclòs que les zones allunyades de les grans aglomeracions urbanes són les que mantenen millors condicions del cel nocturn. Els resultats més destacats de la campanya d'avaluació de la qualitat del cel nocturn del 2017 indiquen que: determinades ubicacions tenen una qualitat excel·lent, especialment el Parc Nacional d'Aigüestortes i Estany de Sant Maurici (els refugis d'Amitges i l'Estany Llong). El Parc Nacional d'Aigüestortes demanarà la certificació Starlight al llarg d'aquest 2018, iniciativa propiciada per l'excel·lent qualitat del cel mesurada en aquesta àrea. Els Parcs Naturals dels Ports i de les Capçaleres del Ter i del Freser, i tota la franja del Pirineu i Prepirineu occidental presenten, en les zones naturals protegides, nivells de qualitat excel·lents de forma clara i mantinguda.  La Xarxa catalana de seguiment de la contaminació lumínica proporciona dades de l'estat del cel nocturn des de fa quatre anys, i s'hi afegeixen mesures puntuals per avaluar llocs d'especial interès.  A l'Espai d'Interès Natural de l'Alta Garrotxa s'han trobat zones de qualitat majoritàriament molt bona. Al Parc Natural de les Capçaleres del Ter i del Freser s'han trobat nivells d'alta qualitat a gairebé tot el territori protegit analitzat. Al Parc Natural de Montserrat la influència de la brillantor de les grans zones metropolitanes properes provoca que no es puguin assolir nivells de qualitat molt bons a cap indret de l'espai natural.   A més, cal destacar que el Montsec manté els nivells de qualitat excel·lents dels anys anteriors. Per aquest motiu, la Fundació Starlight, entitat que gestiona les Certificacions per delegació de la Unesco, va renovar recentment la Certificació com a Reserva i Destinació Turística Starlight a la zona per quatre anys més.   Ara començarà un procés de diagnosi per a la possible creació d'una gran zona al nord-oest de Catalunya per preservar el medi natural nocturn i millorar l'hàbitat d'espècies nocturnes de determinats parcs. Aquest 2018 s'estan duent a terme projectes de protecció, en diferent fases de desenvolupament, als Parcs Naturals de Montsant i de Cap de Creus; al Parc Nacional d'Aigüestortes i Estany de Sant Maurici; i als espais d'interès natural de l'Alta Garrotxa i de les Muntanyes de Prades.

Summary: Part del Pirineu i Prepirineu reuneix les condicions per a la creació d'una zona de protecció del medi natural nocturn


La companyia LAminimAL ha organitzat aquest dimarts una 'Royal Tomacada', en la qual el públic li ha tirat tomàquets al monarca anomenat Phillipe the sixth, interpretat per l’actor Eloi Benet, ja que no li ha agradat el discurs que estava realitzant. "Proposo la suspensió idefinida de l'autonomia per la seva infinita deslleialtat amb la nació", ha dit Phillipe the sixth, mentre rebia múltiples tomàquets. Aquest monarca forma part de l'espectacle 'Els reis de Shakespeare escriuen el discurs de 'Phillipe the sixth' que inaugurarà el 18 de setembre la nova temporada de la Sala Barts. Els actors han acabat l'acte tirant tomàquets al públic i cantant 'A por ellos'. L’acte davant de la Sala Barts ha tingut com a objectiu reivindicar, de manera festiva i divertida, "espais de rebel·lió i crítica dins del món de la cultura".  Abans de la intervenció del gran protagonista tres aspirants han fet els seus discursos i han rebut diversos tomàquets com en el cas de l'actriu que ha interpretat a Enriqueta IV de Arrimadas, que ha lluït una bandera espanyola.   Posteriorment, el rei Phillipe the sixth, encarnat per l’actor Eloi Benet, ha fet el seu discurs per intentar convèncer al públic congregat, que li ha tirat tomàquets com a protesta simbòlica perquè no li agradava la seva intervenció. "Proposo la suspensió idefinida de l'autonomia per la seva infinita deslleialtat amb la nació", ha dit Phillipe the sixth, mentre rebia tomàquets.   En declaracions a l'ACN, Benet ha explicat que aquesta ha estat una oportunitat per "tirar tomàquets al rei", ja "sigui  a la institució o aquell discurs que tothom té el cap". "És l'oportunitat per tothom per dir què pensa a base de 'tomacades'", ha afegit.    'Phillipe the sixth'  Escrita per Albert Pijuan, dirigida per Daniela De Vecchi i interpretada per Eloi Benet, Cris Codina, Esperança Crespí, Carles Cruces i Toni Figuera, l'obra 'Phillipe the sixth' descriu un episodi decisiu pel regnat del rei. Una comarca escocesa s'ha declarat insubmisa a l'autoritat monàrquica i l'intent de sufocar aquest aixecament per mitjà de la força no ha obtingut l'efecte esperat. El consell de creatius de la monarquia es reuneix d'urgència per escriure el discurs més important de la carrera  del rei.  Benet ha dit que l'obra de la companyia LAminimAL és una crítica a la monarquia com a institució i sobretot als súbdits perquè segueixen "els passos que dicta la monarquia i accepten el discurs com a propi".  De Vecchi, també en declaracions a l'ACN, ha remarcat que l'obra vol revisar la idea de monarquia a partir del sentiment que va generar el discurs de Felip VI el 3 d'octubre. La companyia aposta en l'espectacle per "posar en evidència aquesta situació tan ambigua de sentir-nos tan afectats per aquell discurs del 3 d'octubre si tenim sentiments republicans".  Autocensura De Vecchi  ha lamentat l'autocensura que han aconseguit que s'imposi en els darrers anys com en el moment de criticar al rei. "Es curiós com ens autocensurem constantment i ens n'hem adonat en aquest procés de creació, en el qual moltes vegades pensàvem en coses sobre si les podíem dir o no". Aquest intent els ha servit com "un impuls més per fer l'obra". "Tothom al qual li expliquem l'espectacle ens pregunten si ens han dit res o si estem segurs, nosaltres no creiem que hàgim de tenir aquesta possibilitat al cap i hem de treballar lliurement", ha afegit.

Summary: El rei Phillipe the sixth rep una 'Royal Tomacada' organitzada per la companyia LAminimAL


L'Ajuntament de Barcelona ha començat a tramitar l'expedient sancionador contra el propietari del Bloc Llavors, el fons Vauras, per sis faltes d'oferta de lloguer social, amb multes que poden arribar als 90.000 euros. Per tant, el paquet sancionador podria superar els 500.000 euros. Ho ha indicat la regidora d'Habitatge, Lucia Martín, aquest dimarts, quan els Mossos d'Esquadra han desallotjat per ordre judicial el bloc, ocupat per sis famílies amb menors. Martín ha afirmat que és "absolutament incomprensible" i un "contrasentit" que el Govern que va aprovar fa unes setmanes un decret que obliga els grans tenidors a oferir lloguer social a famílies vulnerables alhora en "faciliti" el desnonament amb dispositius policials "desproporcionats".

Summary: El govern Colau obre l'expedient contra el propietari del Bloc Llavors amb sancions que poden arribar als 90.000 euros


La conductora serà traslladada a l'hospital i hi ha tres afectats més amb ferides lleus  ACN Sant Adrià de Besós.-Quatre persones han resultat ferides pel xoc d'un tramvia contra el topall de la via a Sant Adrià de Besòs. Segons Protecció Civil, el tramvia no hauria frenat. La conductora del comboi, que es trobava atrapada, ja està alliberada i serà traslladada a un centre mèdic en ambulància. Hi ha tres afectats més, que segons el primer diagnòstic pateixen ferides lleus. Al tren ja no queden passatgers. L'accident ha passat al Trambesòs, a l'última estació de la línia T4. Està tallada la catenària. Cinc dotacions de Bombers estan treballant al lloc, així com el Sistema d'Emergències Mèdiques (SEM) i la Policia Local. No hi ha servei de tramvia entre les parades de Sant Adrià i Maresme d'aquesta línia i tampoc funciona la línia T6.  (Aquesta notícia actualitza l'anterior amb més informació sobre l'accident)

Summary: ACTUALIZACIÓ:Quatre ferits pel xoc d'un tramvia contra el topall de la via a Sant Adrià de Besòs


L'Associació Espanyola de la Banca (AEB) defensa que la decisió de l'Advocat General del Tribunal de Justícia de la Unió Europea (TJUE) "no considera nul o abusiu" l'índex IRPH a les hipoteques "ni la clàusula que l'incorpora al contracte de préstec". En un breu comunicat, l'AEB també afirma que hauran de ser els tribunals espanyols els que analitzin "cada cas particular" i afirma que cal "esperar al pronunciament del TJUE dels propers mesos". L'associació de banca també indica que l'advocat general considera que "sí que s'han complert les exigències de transparència" perquè l'IRPH és un índex "de referència oficial que publica el BOE".

Summary: La banca defensa que l'advocat general del TJUE "no considera nul ni abusiu" l'IRPH


El barri de Gràcia de Barcelona s'ha despertat aquest dijous en plena festa major. Fins el pròxim dia 21, milers de visitants podran gaudir de les múltiples activitats programades per a tots els públics i edats i recórrer els 24 carrers i places que participen al concurs de guarnits, tres més que l'any passat. Les ganes de festa s'han traduït en cues de visitants des de bon matí als carrers guarnits més coneguts, com el de Verdi. També han rebut molta afluència de visitants els que s'estrenen en aquesta edició, com la plaça del Nord i la seva recreació d'un poblat indi. El punt culminat de les primers hores ha estat la Cercavila del Matí de Festa Major que han seguit centenars de persones, molts d'ells turistes. Després d'arrencar ahir al vespre amb el pregó reivindicatiu i optimista a càrrec de quatre jugadores de bàsquet de l'equip de dones olímpiques de l'acidH-Lluïsos i medallistes en diversos campionats dels Special Olympics, la Festa Major de Gràcia ha començat a rebre aquest dijous al matí els primers visitants que pràcticament des de primera hora han omplert els carrers del barri. Les cues, principalment als carrers més coneguts, no s'han fet esperar i a partir de les 11 del matí costava entrar a carrers guarnits com el de Verdi, un dels de referència per molts visitants tot i que per alguns aquest any "ha baixat el nivell".  Com ja és habitual, el perfil de públic al matí és molt diferent al de les tardes i nits amb majoria de famílies amb fills petits i turistes que fugen de les aglomeracions, com el Marc, provinent dels Estats Units i que s'estarà a Barcelona una setmana. La Sandra, veïna del barri, explica que per poder visitar els carrers guarnits amb els seus dos fills ho ha de fer al matí "perquè sinó és impossible". Del mateix parer són l'Ernest i la Montse, veïns de Mataró, que tot i començar a visitar carrers ben d'hora afirmen que han vist molta més gent que altres anys.  El que també ha sorprès a molts visitants és la forta presència policial amb molts agents de la Guàrdia Urbana distribuïts per tot el barri. Tot i que per tot Gràcia hi ha consignes en favor del civisme i el respecte del descans dels veïns, molts reconeixen que fins el dia 21 costarà dormir. "La festa és molt bonica i me l'estimo, però pels que treballem a l'agost que la festa s'allargui fins altes hores de la nit és un inconvenient", destaca la Sandra.  Una de les novetats d'enguany és la participació de tres nous carrers en el concurs de guarnits, un element que segons els veïns és "símbol que la festa no mor, sinó que creix". Després de 50 participant-hi amb el carrer Perill, els veïns del carrer Lluís Vives s'han agrupat en una associació exclusiva d'aquest per tal de decorar el seu carrer en solitari. També s'han sumat al concurs la Placeta de Sant Miquel i la Plaça del Nord, que per primer any presenta una decoració pròpia inspirada en una tribu d'indis amb l'objectiu d'integrar-se a la festa i deixar enrere la imatge alternativa que havia adquirit en els darrers anys, segons expliquen els veïns.  A banda dels carrers i places que participen al concurs, d'altres també es guarneixen fora del calendari oficial. És el cas, per exemple, del carrer Sant Pere Màrtir, que junt amb Raspall i Lennon, són l'eix de les festes alternatives que s'organitzen des dels anys 60. Al voltant de l'Ateneu la Torna, els visitants que s'hi acostin podran veure des d'un missatge de Jordi Cuixart, a crides anarquistes i d'altres contra el capitalisme.  També les seus de partits polítics i d'associacions com l'ANC participen de la festa major guarnint les seves seus. Pere Alexanco, de l'ANC, explica que fa tres anys que hi participen perquè la festa és un bon altaveu per a les seves reivindicacions.

Summary: Milers de visitants omplen els carrers de Gràcia en la primera jornada de la Festa Major


L’exconseller de la Presidència, Francesc Homs, ha assegurat aquest dilluns després de declarar al Tribunal Suprem pel 9-N que la primera sessió del judici “ha anat com estava previst”. Ha fet aquestes manifestacions després de saludar al Centre Cultural Blanquerna de Madrid part de la comitiva de suport que ha seguit la seva declaració per pantalla des d’aquest punt. Aquesta tarda el judici continua amb les declaracions dels testimonis demanats per la Fiscalia i demà serà el torn de l’expresident de la Generalitat Artur Mas.

Summary: Homs després de declarar al judici del 9-N al Tribunal Suprem: “Ha anat tal com estava previst”


Un grup de científics ha descobert que l'agent infecciós responsable de l'encefalopatia espongiforme bovina, la coneguda com a malaltia de les 'vaques boges', podria provenir de l'scrapie atípic, un altre tipus d'afecció de les ovelles i les cabres. Aquesta malaltia priònica es va descobrir l'any 2003, i a diferència de l'scrapie clàssic apareix de manera espontània, en casos aïllats i no es contagia entre el ramat. Aquests agents infecciosos s'haurien transmès a les vaques en donar-los pinso fet amb farina de carn i ossos d'ovelles infectades amb prions, una pràctica actualment prohibida. 226 persones van patir la variant de la malaltia de Creutzfeldt-Jackob després de consumir carn de vaca contaminada amb prions, 5 de les quals a Espanya. L'estudi ha estat liderat pel centre ENVT-INRA de Toulouse, el Centre de Recerca en Sanitat Animal (IRTA-CReSA) i el Centro de Investigación en Sanidad Animal (INIA-CISA), amb la participació de la Universitat Autònoma de Barcelona (UAB) i la Universitat de Saragossa (UNIZAR). Els experiments de l'informe, publicat a la revista 'Proceedings of the National Academy of Sciences of the United States of America', demostren per primer cop que quan els prions de l'scrapie atípic es transmeten d'una espècie a una altra canvien l'estructura i la capacitat d'infectar evoluciona. "És un resultat rellevant perquè ens dona més pistes sobre com una malaltia priònica de les ovelles hauria passat a les vaques i després a les persones", ha constatat Enric Vidal, veterinari i investigador expert en malalties priòniques de l'IRTA-CReSA. Els prions són proteïnes que es troben a l'organisme dels animals i les persones de manera natural, principalment al cervell. El problema, indiquen els investigadors, és que quan canvien l'estructura i provoquen que altres proteïnes també ho facin poden esdevenir neurodegeneratius. Els mateixos científics subratllen que actualment segueixen apareixent casos de persones amb la malaltia de Creutzfeldt-Jackob -diferents de la variant causada per les 'vaques boges'- així com animals malalts per prions de forma espontània. Però puntualitzen que aquests casos ja no son deguts a la ingesta d'aliment contaminat perquè des de la crisi de les 'vaques boges' es va prohibir l'ús de pinsos fabricats amb farines de proteïna de remugants. Per ara no hi ha tractament ni vacunes per a les malalties priòniques humanes ni les animals, però els autors de l'estudi asseguren que aquesta troballa millorarà l'avaluació del risc d'aquestes malalties en l'àmbit de la sanitat animal i de la salut pública. A finals dels anys 90 Europa la malaltia de les 'vaques boges' va afectar prop de 200.000 animals al Regne Unit. A Espanya, en van ser prop d'un miler. Algunes de les persones que van ingerir productes derivats de 'vaca boja' van patir la variant de la malaltia de Creutzfeldt-Jackob, una patologia neurodegenerativa sense cura. El nombre de persones afectades mundialment per aquesta malaltia va ser de 226, de les quals 5 de l'Estat espanyol.

Summary: Desvelen el possible origen de la malaltia de les 'vaques boges'


Denuncien "reiterats incompliments i falta de diàleg" per part del govern municipal ACN Barcelona.-Ciutadans, PP i Barcelona pel Canvi han anunciat que abandonen la comissió de regulació dels preus de lloguer per la "falta de diàleg i transparència" amb els grups de l'oposició per part del govern municipal, a qui també acusen de "reiterats incompliments". En un comunicat conjunt, la portaveu adjunta del grup municipal de Cs, Marilén Barceló; el portaveu del Partit Popular (PP), Óscar Ramírez, i la portaveu de Barcelona pel Canvi (BxC), Eva Parera, han assegurat que és una "falta de respecte" que s'exposin propostes i conclusions sobre el preu dels lloguers quan encara està vigent la comissió no permanent d'estudi ni s'ha constituït la comissió de seguiment sobre la mesura que reserva el 30% de les noves obres a habitatge social. A més, afegeixen, "dilueix el treball que s'està realitzant en el Pacte de Ciutat on estan implicats tots els grups del consistori i representants del sector". D'aquesta manera, les tres formacions han rebutjat el 'Decàleg de Barcelona pel dret a 'habitatge' presentat pel govern municipal ja que consideren que s'han fet sense comptar amb la participació i el consens dels grups de l'oposició. En aquest sentit, han explicat que s'ha comunitat quan ja estava redactat i sostenen que s'impulsen mesures "que fomenten l'okupació". "Barcelona necessita un pacte i un pla d'habitatge consensuat amb tots els sectors però aquest no sols es pot aconseguir nivell local sinó que necessitem tenir una visió més metropolitana que hauria de liderar la pròpia AMB", conclouen en els tres portaveus en el comunicat conjunt, en el qual també aposten per una col·laboració públicoprivada.

Summary: Ciutadans, PP i Barcelona pel Canvi deixen la comissió de regulació dels preus de lloguer


La viceprimera secretària del PSC, Eva Granados, ha defensat la "disposició" del govern espanyol per celebrar una altra trobada de la taula de diàleg entre executius i creu que són el president del Govern, Quim Torra, i el vicepresident, Pere Aragonès, "qui s'han d'aclarir". Granados ha expressat que els dos socis de Govern "han de parlar i decidir què vol la Generalitat en aquesta agenda pel retrobament", és a dir, "si vol diàleg i pacte" o si vol "confrontació". Després que Torra digués aquest cap de setmana que des de la sentència de l'Estatut "la independència és irreversible", Granados li ha replicat que "s'equivoca" i que el que cal és "negociació i pacte", a més de tenir "líders polítics que reconciliïn i no divideixin".

Summary: El PSC diu que Sánchez té disposició per a la taula de diàleg i creu que són Torra i Aragonès qui s'han de posar d'acord


L'Escola de pesca del Pallars Sobirà, ubicada a Baro, funciona a ple rendiment des del passat 16 de març. Durant aquest temps han passat un total de 23 nens per l'escola amb l'objectiu d'aprendre a pescar i conèixer els ecosistemes aquàtics. Aquest centre es vol significar per potenciar la pesca sense mort a la comarca i amb aquest objectiu han programat activitats, totes gratuïtes, per als caps de setmana de la temporada de pesca. L'Escola de pesca també vol ser una eina per ajudar a la gent que fa temps que pesca a perfeccionar la tècnica. Meritxell Cases, tècnica de l'Escola, ha explicat que no tot és pescar i també s'estan preparant campanyes d'educació ambiental per valorar els sistemes aquàtics de la comarca. Totes les activitats que organitza l'Escola són gratuïtes gràcies a un ajut que el Departament d'Agricultura va atorgar a l'Ajuntament de Soriguera. L'Escola està ubicada a l'edifici de les antigues escoles de Baro. L'Ajuntament va apostar per aquest projecte amb la idea de recuperar la tradició d'aquest esport a la comarca i inculcar-lo als més petits.

Summary: L'Escola de pesca del Pallars ensenya als més petits a pescar i a conèixer els ecosistemes aquàtics


La Generalitat adverteix amb l'obertura d'un expedient sancionador en cas que una cigonya pogués patir danys amb la xarxa que s'està acabant d'instal·lar a les cúpules i contraforts de la catedral nova de Lleida per evitar que aquests animals niïn al temple. Bastant-se en informes tècnics i després de modificar la resolució inicial que autoritzava la col·locació de la malla protectora, des de Territori i Sostenibilitat van instar el Capítol de la Catedral a substituir la xarxa actual per una altra amb els forats més petits, al menys en aquells punts més crítics, per tal d'evitar que s'hi pugui quedar atrapada alguna cigonya. En aquest sentit, des de la Generalitat consideren "desproporcionada" la querella criminal presentada pel Capítol contra la directora dels serveis territorials de Territori a Lleida, Dolors Tella. Per la seva banda, Ipcena ha anunciat que denunciarà Territori i Sostenibilitat en entendre que no podia autoritzar la retirada de darrer niu que quedava a la catedral durant el període de nidificació de l'espècie. En aquest sentit, des del departament ho atribueixen a una mesura "provisional" i remarquen que la Generalitat defensa que les cigonyes puguin tornar a l'edifici i, per això, en el projecte de rehabilitació de les cobertes s'exigiran mesures que ho possibilitin i, per tant, facin compatible la presència de l'espècie amb la preservació del temple.

Summary: La Generalitat adverteix que sancionarà el Capítol si una cigonya pateix danys amb la xarxa de la catedral de Lleida


Els Mossos d'Esquadra i la Policia Municipal d'Olot han detingut dos nois de 21 anys i veïns de Barcelona i Olot com a presumptes autors d'un delicte d'usurpació i desobediència als agents de l'autoritat. A més, a  un dels detinguts se'l relaciona amb tres delictes contra el patrimoni i a l'altre, amb cinc delictes contra el patrimoni. La primera detenció es va produir el 9 de gener quan la Policia Municipal de la capital de la Garrotxa va rebre l'avís d'una veïna que alertava de la intrusió de dos individus en un habitatge. Quan els agents hi van anar, se'ls van trobar dormint. En veure'ls, van posar resistència però finalment la policia els va poder detenir per un delicte d'usurpació i desobediència a l'autoritat. Arran de la detenció, se'ls va poder relacionar amb diversos robatoris contra el patrimoni que s'havien produït a Olot des de l'estiu passat.  Els delictes es van cometre els mesos de juliol i desembre de l'any passat. Concretament, cinc robatoris amb força a establiments d’Olot: una perruqueria, un basar xinès, un centre de teràpies de salut, un establiment (situat al carrer Proa) i una botiga de motos. En aquests robatoris, el lladre es va endur tres ordinadors, productes de perruqueria, objectes personals, objectes diversos i diners en efectiu. El botí es va valorar en més de 8.600 euros. Arran de la detenció del 9 de gener passat, quan una veïna va alertar de la intrusió de dos individus en un habitatge, els mossos van poder relacionar els cinc robatoris esmentats anteriorment amb un d'aquests homes detinguts. Es tracta d'un noi de 21 anys, nacionalitat marroquina i veí de Barcelona, com a presumpte autor d'aquests robatoris. La seva detenció, un cop relacionat amb els robatoris, es va produir el 13 de gener.  De forma paral·lela, els mossos tenien coneixement de tres robatoris més a Olot que van succeir els dies 5 i 9 de novembre de l'any passat en una empresa i en dos domicilis del centre. Gràcies als indicis localitzats al lloc dels fets, els mossos van determinar que el lladre havia actuat sol. La investigació també va culminar el mateix 13 de gener. El detingut és un noi, també de 21 anys, nacionalitat marroquina i veí d'Olot, com a presumpte autor dels robatoris amb força en dos domicilis i un robatori amb força a un establiment.    Els dos detinguts, amb antecedents, van passar el dia 14 de gener a disposició del jutjat d'instrucció en funcions de guàrdia d'Olot, que va ordenar el seu ingrés a presó.

Summary: A presó dos nois per robar a sis establiments i a dos domicilis d'Olot


El Primavera Sound tancarà la seva 19a edició diumenge amb més de 220.000 assistents al global de concerts programats durant la setmana a la ciutat i al recinte del Parc del Fòrum, és a dir, superant lleugerament la xifra de la seva darrera edició. Aquest dissabte el Fòrum acollirà més de 63.000 persones, un altre rècord pel certamen. Quant al públic, de 124 nacionalitats i en un 56% estranger, no s’hauria rejovenit significativament malgrat les noves apostes del cartell, segons els primers càlculs del festival. D’altra banda, Primavera Sound arriba als 20 anys el 2020, i ho celebrarà estrenant una edició a Los Angeles (19 i 20 de setembre de 2020), que se suma al recentment anunciat Primavera Weekender a Benidorm, que s’estrena al novembre de 2019 i que aquest any reemplaça el Primavera Club.  Fins a 23.000 persones van assistir al festival el dimecres (jornada gratuïta), 53.000 el dijous, 60.000 el divendres, i aquest dissabte se n’esperen 63.000 més. Amb aquestes xifres i les de la resta de concerts del programa Primavera a la Ciutat, el festival preveu superar els 220.000 espectadors que va marcar l’edició de 2018.  Els organitzadors es mostren satisfets, doncs, amb una edició marcada pel lema ‘The new normal’ i la seva programació paritària i més oberta que mai a la música llatina i urbana. El codirector del festival, Gabi Ruiz, ha defensat aquest dissabte que sempre han pensat el festival com un lloc “per gent a qui li agrada la música”, en general, i no tant un o altre estil.  Los Angeles 2020  Coincidint amb el vintè aniversari del festival barceloní, els directors Gabi Ruiz i Alfonso Lanza han anunciat que l’any 2020 el festival arribarà fins a Los Angeles, i amb voluntat de quedar-s’hi. El festival desembarcarà a la costa oest dels Estats Units amb un festival de dos dies, el 19 i el 20 de setembre de 2020 en un recinte a l’aire lliure al Los Angeles State Historic Park.  “Volem ser una plataforma pels artistes llatins i pels artistes d’aquí allà”, ha concretat Gabi Ruiz sobre un certamen que encara no té artistes anunciats. Se sap ja que hi haurà quatre escenaris a l’aire lliure (amb horari limitat fins a la mitja nit) i la possibilitat d’allargar a la nit amb altres escenaris en una zona industrial, ha especulat el director. Ruiz ha apuntat que aquest és “el moment indicat per enlairar-se” amb una edició així, de la qual estan “mol contents i orgullosos”.  La celebració del vintè aniversari haurà arrencat aquest mateix 2019 a Benidorm, amb el ja anunciat cap de setmana Primavera Weekender, una versió reduïda del Primavera Sound “de petit format per la gent més fidel”, i amb un cartell on brillen Belle & Sebastian, Primal Scream o Cigarrettes after sex.  I també abans de Los Angeles se celebrarà la vintena edició del Primavera Sound a Barcelona, i a Oporto. A la capital catalana la cita serà del 4 al 6 de juny, i els organitzadors prometen una edició especial d’aniversari. Sense voler desvetllar-ne detalls encara, Gabi Ruiz, ha avançat que pensen en una edició “de treva” entre “la gent d’abans i la gent més nova”. Ruiz ha assenyalat que voldria una representació dels vint grups “clau per entendre l’evolució” del festival durant les vint edicions, però ha reconegut que amb això encara quedarien dos centenars de bandes per definir.   Quant al Nos Primavera Sound 2020, a Porto, se celebrarà novament al Parque da Cidade de la ciutat portuguesa entre els dies 11 i 13 de juny.  Fins aquí les novetats anunciades pels organitzadors del certamen, tot i que ja han deixat entreveure que hi podria haver "més sorpreses en breu, potser aquesta mateixa nit" en relació amb el futur del festival.

Summary: El Primavera Sound supera els 220.000 espectadors i s’estendrà a Los Angles el 2020 coincidint amb el 20è aniversari


Des del juliol passat i fins a finals de 2016, 285 dones lesbianes o sense parella masculina han pogut començar els tractaments de reproducció assistida pel sistema públic gràcies al canvi de protocol que es va implantar l'any passat. Ho ha revelat el conseller de Salut, Toni Comín, en una compareixença davant la comissió parlamentària de balanç del primer any de legislatura. Comín també ha avançat que les properes setmanes es presentarà el nou pla d'urgències que ha de reordenar el sistema a través de fer possible l'atenció i la prevenció a l'atenció primària de pacients que ara recorren a urgències, i l'atenció, a través dels CUAPS i el 061, de casos que no requereixin l'atenció hospitalària.

Summary: 285 dones lesbianes o sense parella han pogut començar tractaments de reproducció assistida pel sistema públic el 2016


Els Mossos d'Esquadra han denunciat penalment un noi de 27 anys, veí de la Vall de Bianya (Garrotxa), com a presumpte autor d'un delicte contra la seguretat viària. Va passar el 10 de novembre cap a tres quarts de deu de la nit. La policia va rebre l'avís d'un accident de trànsit per encalç amb dos vehicles implicats al punt quilomètric 74.2 de l'A-26 a Sant Jaume de Llierca (Garrotxa). En arribar al lloc, els mossos van comprovar que un dels cotxes havia bolcat al mig de la via i dues persones havien resultat ferides lleus. El conductor que havia causat l'accident va fugir a peu però, un cop iniciada la recerca per la zona, va tornar voluntàriament al lloc de l'accident. Els Mossos d'Esquadra van comprovar que no havia patit ferides i van constatar que mostrava símptomes evidents d'estar begut.  En fer-li la prova d’alcoholèmia, va donar un resultat positiu d’1,04 mg d’alcohol per litre d’aire expirat, quatre vegades per sobre del límit màxim, que en aquest cas era de 0,25 mil·ligrams per litre en aire expirat.   Els agents van obrir diligències penals al conductor i el van citar perquè declari davant el Jutjat d'Instrucció en funcions de guàrdia d’Olot. El denunciat és un noi de 27 anys, veí de la Vall de Bianya (Garrotxa) i nacionalitat espanyola.

Summary: Denunciat penalment un conductor a Sant Jaume de Llierca per quadruplicar la taxa d'alcohol i provocar un accident


Els acomiadats rebran la indemnització màxima establerta per acomiadament improcedent ACN Barcelona.-Els sindicats UGT i USO han arribat a un preacord amb la direcció d'AUMAR per l'ERO presentat amb la finalització de la concessió de les autopistes AP7 i AP4 i que afectarà inicialment 136 treballadors. L'acord estableix que tots els afectats rebran la indemnització màxima establerta per acomiadament improcedent, que s'abonarà l'assegurança mèdica durant els 12 mesos següents a l'extinció del contracte i que es mantindran les primes d'Aumar per al nucli familiar del treballador que ho vulgui. A més, es mantindrà dins del conveni especial els treballadors a partir dels 55 anys fins als 63 i els majors de 59 l'empresa els pagarà les quotes del conveni especial fins als 64. El preacord també inclou un pla de recol·locació de nou mesos per als afectats i una desena de recol·locacions creades ad hoc. Ara, els treballadors hauran de ratificar aquest preacord en assembles que se celebraran entre el proper dilluns i dimarts.   La filial d'Abertis va anunciar a finals d'octubre un ERO que havia d'afectar 140 treballadors de l'AP-7 (Hospitalet de l'Infant-Alacant) i l'AP-4 (Sevilla-Cadis) que s'aplicarà abans de la finalització de la concessió d'aquestes dues autopistes el 31 de desembre. Les vies d'alta capacitat compten amb 300 treballadors, 140 dels quals es dediquen a fer funcionar els peatges.

Summary: UGT i USO arriben a un preacord en l'ERO d'Aumar que afecta 136 treballadors


Un incendi ha cremat completament el rebedor i la cuina d'un primer pis situat al número 19 del carrer Apel·les Mestre de Montmeló. Els Bombers hi han estat treballant amb sis dotacions des de minuts abans de les vuit de matí i quan en passaven vint de les vuit ja han donat el foc per extingit. Les flames i el fum que han generat han obligat a evacuar els veïns de l'immoble i ha retirar sostres de fusta que hi havia al pis. Tres ambulàncies del SEM han atès 6 d'aquests veïns que han inhalat fum, sobretot els inquilins de l'habitatge on ha tingut lloc el foc. D'aquests, quatre han estat donats d'alta in situ i dos han estat traslladats amb afectació lleu a l'Hospital de Granollers. Tot i que l'immoble no ha registrat danys estructurals els inquilins de l'habitatge on hi ha hagut el foc no hi podran passar la propera nit.

Summary: Un incendi crema completament el rebedor i la cuina d'un pis de Montmeló


Els arqueòlegs contractats per l'Ajuntament de Linyola (Pla d'Urgell) han descobert una làpida que data del 1698 dins l'església de Linyola, a l'esquerra de l'altar. L'alcalde, Àlex Mases, ha explicat que el desembre passat, en conveni amb la Universitat de Barcelona, es va fer un estudi amb un georadar i es van trobar 17 possibles cavitats. "Hem de veure amb les intervencions arqueològiques si són tombes o túnels que comuniquen amb la zona del castell, com diuen algunes llegendes del poble", ha explicat. També volen determinar la situació d'una possible cripta. Per altra banda, Mases ha celebrat que la Generalitat hagi reconegut l'església de Santa Maria de Linyola, Bé Cultural d'Interès Nacional (BCIN), i destaca que alguna de les particularitats del temple són el seu campanar octogonal i la portalada, obra de l'escultor italià, Andrea Fortunato de Peregrinis. L'alcalde de Linyola, Àlex Mases, ha explicat que aquesta primera actuació se centra en la capella lateral i amb la suposada entrada a la cripta. Aquests treballs, ha afegit, costaran uns 14.000 euros, que pagarà l'Ajuntament, tot i que esperen rebre alguna ajuda del departament de Cultura i de l'Institut d'Estudis Ilerdencs, depenent de la Diputació de Lleida.  "A partir del que trobem s'haurà de fer un full de ruta per poder concretar actuacions futures que permetin conèixer el passat ocult al subsòl", ha explicat Mases, però per això caldrà més finançament. Per la seva banda, el mossèn Pere ha assegurat que "ara és un moment d'espera il·lusionada per veure què en pot sortir". Un escàner detecta disset buits al subsòl L'arqueòleg  d'ILTIRTA Arqueologia, Andreu Moya, ha explicat que, en el marc de l'estudi que s'està fent per recuperar l'església, es va passar un escàner que detecta espais buits al subsòl per veure què hi havia i per veure si es trobava la cripta. A la nau de l'església es van detectar disset anomalies que podrien ser tombes i ara les estan sondejant per comprovar-ho. En una d'elles, han trobat la coberta d'una tomba que conserva la làpida.  Segons Moya, sembla que la làpida trobada pertany a una família del poble que es diu Mosset i que hi ha diverses persones entrades, ja que a la làpida hi figuren diversos noms. L'arqueòleg també creu que, possiblement, el primer dels noms, Francisco Mosset era rector de l'església ja que a la part superior de la làpida hi ha el símbol del rector, un barret de tres punxes, que encara s'aprecia tot i estar molt desgastat per l'erosió. L'escàner també es va passar pel presbiteri perquè, segons ha explicat Moya, hi ha referències orals que parlen que l'església tenia una cripta. La interpretació de l'escàner "no és clara", ha dit, però s'ha detectat una anomalia, que podria ser una tomba o l'accés a la cripta, ha explicat. L'església de Santa Maria de Linyola, reconeguda BCIN L'alcalde de Linyola, Àlex Mases, ha donat a conèixer també aquest dimarts que la Generalitat els ha fet saber que, tal com van demanar, l'església de Santa Maria de Linyola reuneix motius suficients per ser Bé Cultural d'Interès Nacional (BCIN). El campanar octogonal, per exemple, explica Mases, és un element curiós perquè a Catalunya només hi ha dos temples més amb aquestes característiques i, a més, la portalada és d'un conegut escultor italià que va treballar a Catalunya i l'Aragó: Andrea Fortunato de Peregrini, que la va construir entre 1601 i 1603. Visites guiades sense reserva prèvia "Una de les joies de la corona és l'església de Santa Maria de Linyola, coneguda com la catedral del Pla, ja que és la porta d'entrada al poble ja que destaca des de lluny", ha destacat l'alcalde de Linyola, Àlex Mases. És per això que, per promocionar el patrimoni del poble s'ofereixen a partir d'aquest diumenge 24 de març set visites guiades sense reserva prèvia, totes elles en diumenge a les 10 del matí, que s'afegeixen a les visites guiades que es poden reservar al llarg de tot l'any. Concretament es faran el 24 de març, el 14 d'abril, el 19 de maig, el 16 de juny, el 15 de setembre, el 13 d'octubre i el 17 de novembre. Un dels plats forts de la visita, assegura Mases, és la pujada al campanar. Un campanar a 30 metres d'alçada amb una vista panoràmica de 360 graus. "Es veu el Pedraforca, Montserrat i el campanar de la Seu Vella de Lleida", explica l'alcalde, que avança que signaran un conveni de col·laboració amb el Turó de la Seu Vella per oferir descomptes si es visiten els dos monuments.

Summary: L'Ajuntament de Linyola troba una làpida del segle XVII dins l'església i estudia si hi ha més tombes, una cripta o túnels


El secretari general de Cs, José Manuel Villegas, ha valorat la sentència del 'cas Palau' i ha afirmat que és una "confirmació" de que CDC pertanyia a una "màfia que saquejava els diners dels catalans". "Era una organització delictiva que tenia com a principal finalitat emportar-se diners públics en benefici propi", ha valorat Villegas, que recorda que aquestes "sospites fundades" ja es posar de manifest a la comissió d'investigació del Parlament i que ara es veuen confirmades per una sentència judicial. El secretari general de Cs creu que Mas va fer una "fugida endavant" liderant el procés independentista per amagar aquesta "trama corrupta". "Fugia cap a la ruptura i això té a veure amb la corrupció a Catalunya", ha manifestat. A més, ha insistit que Cs no permetrà una "investidura per plasma" de Carles Puigdemont, a qui ha demanat que valori la sentència del 'cas Palau'. "Mai l'hem sentit denunciar res, mai ha fet una crítica al seu partit i caldrà veure si col·laborava en la trama", ha declarat. A més, ha reiterat que presentaran candidat a presidir el Parlament i que espera que la Mesa "dignifiqui la institució" i "respecti les normes".

Summary: Cs diu que la sentència del 'cas Palau' confirma que CDC "pertanyia a una màfia que saquejava els diners dels catalans"


L'índex general de la xifra de negocis del sector industrial a Catalunya va registrar el 2017 un augment en sèrie original del 7,3% en relació amb el 2016, tres dècimes per sota de la mitjana de l'estat espanyol, segons les dades publicades aquest dimecres per l'institut d'estadística espanyol. En aquesta xifra s'arriba després que en el mes de desembre aquest índex registrés a Catalunya un increment del 3,9% en relació amb el desembre del 2016, cosa que suposa set dècimes per sota de la mitjana de l'Estat que va ser del 4,6%. En l'exercici del 2017, totes les comunitats autònomes aporten taxes positives de creixement en l'evolució de la facturació industrial.  L'Institut Nacional d'Estadística (INE) subratlla el bon comportament en el conjunt de l'Estat de tots els sectors industrials destacant les empreses energètiques que van augmentar la seva xifra de negocis un 23,6%. La cartera de comandes es dispara al desembre  L'INE també ha publicat l'estadística de la cartera de comandes de les empreses industrials, que donen una visió del comportament que tindrà el sector en els pròxims mesos.  Les companyies manufactureres catalanes van tancar el 31 de desembre amb una cartera de comandes que registrava un augment del 9,2% més en relació amb al desembre del 2016, una situació molt més positiva que la registrada en el conjunt de l'estat espanyol on s'observa un creixement del 2,6%. La mitjana de creixement de la cartera de comandes de les empreses catalanes en el 2017 ha estat del 6,8% i a l'estat espanyol s'ha situat en el 8%.

Summary: La xifra de negocis dels sector industrial el 2017 creix un 7,3% en relació amb l'exercici anterior


La Guàrdia Civil ha localitzat aquest divendres al matí el remolc dels Gegants i Nans del Vendrell en una carretera secundària de Castelló, entre els municipis de Nules i Moncofa. Segons ha assegurat l'entitat en un comunicat, el Salvador i la Teresa es troben en bon estat i aquest dissabte al matí "tornaran cap a casa". Una unitat de la Guàrdia Civil de Burriana ha localitzat el remolc a les 10:45 hores i s'ha posat en contacte amb l'entitat per notificar-los la troballa. "Li agraïm de tot cor la tasca realitzada", ha dit l'organització "després d'una setmana de patiment". L'Ajuntament del Vendrell (Baix Penedès) va denunciar diumenge passat el robatori del remolc en una nau del polígon industrial de la Cometa. Es preveu que aquest cap de setmana se'ls faci una benvinguda a l'Ajuntament del municipi. (En aquesta actualització s'afegeix la informació del comunicat de la Guàrdia Civil sobre el cas) La Guàrdia Civil està realitzant nombroses gestions i investigacions per tal d'identificar, localitzar i detenir el possible autor dels fet delictiu, segons ha informat el cos aquest divendres en un comunicat. El remolc estava abandonat al camí Serratelles del terme municipal de Nules, quan els efectius de la Guàrdia Civil l'han detectat en el marc dels serveis que tenen establerts per evitar els robatoris, furts i vigilàncies de les carreteres de la província de Castelló. "El remolc amb els emblemàtics gegants han estat recuperats en perfecte estat", han assegurat els agents.  La policia catalana treballava amb la hipòtesi que els lladres estaven interessats en el remolc, de cinc metres de llargada. L'alcalde de la localitat, Kenneth Martínez, va demanar aquesta setmana als autors del robatori que deixessin en el millor estat possible els dos gegants i en una zona visible per ser rescatats. "Volem que per la propera Fira de Santa Teresa, a l'octubre, puguin tornar a ballar a la plaça Vella", va apuntar. L'Ajuntament del Vendrell ha agraït a través d'un comunicat la implicació de les entitats i persones particulars, tant del municipi com de fora, a l'hora de col·laborar en la crida per recuperar els gegants.

Summary: ACTUALIZACIÓ:Localitzen el remolc robat amb els gegants del Vendrell en una carretera de Castelló


La Fiscalia d'Urbanisme de Barcelona ha obert diligències d'investigació penal sobre la tramitació d'un canvi d'usos urbanístics a Cerdanyola del Vallès (Vallès Occidental) ens uns terrenys on es va instal·lar més tard un supermercat de la cadena Mercadona, segona ha publicat 'Cronicaglobal.com' i han confirmat fonts de la Fiscalia a l'ACN.  La investigació vol esclarir una suposada transferència de competències entre la regidoria d'Urbanisme i l'alcaldia per a la reordenació d'uns terrenys situats a tocar del riu Sec, al conegut com a sector Mafinsa. Aquest traspàs de competències hauria permès accelerar el procés i evitar el bloqueig de la modificació d'usos al ple municipal. Un cop superada la modificació, els terrenys van acollir diversos equipaments, entre ells un Mercadona. Els fets haurien tingut lloc en la legislatura 2011-2015, sota el govern del PSC en coalició amb ICV-EUiA. La Fiscalia disposa d'un termini de sis mesos per portar a terme la investigació, en el marc de la qual ha sol·licitat informació al Consistori, actualment governat per Compromís per Cerdanyola. Un cop passat aquest temps, decidirà si presenta una denúncia, arxiva l'expedient o sol·licita una pròrroga al Fiscal General de l'Estat per continuar amb la investigació.

Summary: La Fiscalia investiga la tramitació d'un canvi d'usos als terrenys on es va instal·lar Mercadona a Cerdanyola del Vallès


Les entitats representades a la Taula de Ciutadania i Immigració de Catalunya i al Consell Municipal d'Immigració de Barcelona s'han reunit aquest dilluns conjuntament per primera vegada. I ho han fet després dels atemptats a la capital catalana i a Cambrils per consensuar un manifest que no només condemna els fets sinó que també s'erigeix en defensa del model de convivència. "Els que volen sembrar la por i el terror ho fan per alimentar l'odi, per aixecar murs i estendre rumors; davant la ideologia de l'odi, el que aixequem és la veu per dir alt i clar que la pau i la no violència són el nostre camí; continuarem reforçant ponts, teixint relacions i reconstruint tot allò que han pretès destruir", han advertit després d'una reunió en què les entitats han acordat també participar com un bloc unitari a la manifestació de dissabte sota el lema 'Contra l'odi, un sol poble'. Han presidit la reunió la consellera d'Afers Socials, Dolors Bassa, i el tinent d’alcalde de Drets de Ciutadania, Jaume Asens, que s'ha mostrat preocupat per les mostres de racisme a les xarxes socials.

Summary: Les entitats d'immigrants defensen el model de convivència: "Continuarem reconstruint tot allò que han pretès destruir"


La Fiscalia de València considera que el decret de plurilingüisme educatiu de la Generalitat Valenciana "no lesiona cap dret fonamental" ni impedeix ni obstaculitza l'ensenyament del castellà, tal com al•lega el sindicat Central Sindical Independent i de Funcionaris (CSIF) en el seu recurs al Tribunal Superior de Justícia (TSJ) del País Valencià. Així consta a l'informe de la Fiscalia, facilitat per l'entitat Escola Valenciana (personada en la causa judicial), i en el qual el ministeri públic remarca la manca de legitimació del sindicat demandant perquè no ostenta la representació ni dels centres docents ni dels alumnes valencians.  Al seu escrit remès a la sala contenciós administrativa del TSJ valencià, la Fiscalia indica que el decret "no obliga ningú a optar per l'ensenyament en valencià en detriment del castellà" i afegeix que tots els alumnes poden escollir l'ensenyament majoritàriament en llengua castellana "optant pel centre que adopti el nivell educatiu que més li convingui. A ningú se li obliga a escollir un determinat nivell".  El sindicat CSIF considera al seu recurs que el decret vulnera el dret a la igualtat. La norma educativa compta amb tres recursos interposats per la Diputació d'Alacant, l'Associació en defensa del castellà i el sindicat USO, que han aconseguit la seva suspensió cautelar. Aquesta paralització ha estat recorreguda per la Generalitat Valenciana, el sindicat de treballadors de l'ensenyament del País Valencià (STEPV) i Escola Valenciana.  En el seu escrit, la Fiscalia sosté que "tampoc no es dificulta o es posen impediments a l'ensenyament en castellà. En el decret en qüestió no apareix en cap moment que es puguin requerí més requisits per realitzar els estudis en uns centres que en altres, poden escollir de manera lliure", sosté la Fiscalia.  El ministeri public admet que, segons el decret, a mesura que augmenta el temps d'ensenyament en valencià augmenten les hores d'anglès, fins un 23%.  "Això podria considerar-se que és un estímul en favor de l'ensenyament en valencià, perquè se'ls concedirien més hores d'anglès que si estudien en castellà" però la Fiscalia afegeix que "el tema se circumscriu a si això lesiona el dret fonamental d'igualtat recollit a l'article 14 de la Constitució.  Entenem que no es produeix aquesta lesió perquè els alumnes i els seus pares poden escollir lliurement el centre". En aquest sentit, assenyala que es tracta d'una opció de política lingüística el fet que hi hagi més o menys valencià, castellà o anglès en funció del nivell.  A través d'una nota de premsa, Escola Valenciana s’ha mostrat satisfeta amb la decisió de la Fiscalia de considerar que el decret impugnat no lesiona cap dret i ha afegit que considera que el valencià "ha de ser la llengua vehicular en l’ensenyament per a assolir el vertader plurilingüisme, complir amb la legalitat i oferir igualtat d’oportunitats a tot l’alumnat del País Valencià".

Summary: La Fiscalia de València considera que el decret de plurilingüisme no lesiona cap dret fonamental


La proposició de llei de JxSí i la CUP que estableix l’estructura i les funcions de l’administració tributària ha superat les esmenes a la totalitat  de C’s, PPC, PSC i CSQP. El text fixa els 4 organismes que formaran part de l’administració: l’Agència Tributària de Catalunya, la Junta de Tributs, el Consell Fiscal i l’Institut de Recerca Fiscal i d’Estudis Tributaris. La diputada de JxSí Maria Senserrich i la de la CUP Eulàlia Reguant han defensat que la norma “posa els fonaments” d’una estructura d’estat. PPC i C’s han denunciat que el text vulnera competències de l’Estat i han retret a JxSí i la CUP que ho hagin fet a través d’una proposició de llei dels grups parlamentaris en comptes d’una llei del Govern per intentar evitar la vinculació amb iniciatives anul·lades pel TC. Mentre que PSC i CSQP neguen que la norma suposi una “desconnexió” i denuncien que s’obre la porta a la gestió privada dels tributs.

Summary: La proposició de llei de JxSí i la CUP sobre l’administració tributària supera les esmenes a la totalitat de l’oposició


Al periodista i escriptor Genís Sinca el va colpir fa molts anys el relat d'una amiga seva que li va explicar que havia sigut abusada pel seu oncle. A partir d'aquell moment, Sinca va buscar altres casos i va decidir tirar endavant "una ficció a partir d'un refregit de diverses històries i conseqüències que havia extret dels abusos sexuals a menors". Aquest va ser el punt d'arrencada d'un tema que l'ha perseguit durant anys i que ha desembocat en la seva segona novel·la 'Maparits!' (Columna). En una entrevista a l'ACN, Sinca ha assenyalat que 'Malparits!' tracta sobre "el més dur, hermètic i cruel dels abusos que és l'intrafamiliar". Una obra protagonitzada per un jove afectat de Síndrome de Tourette que va a treballar a Andorra a una cadena de supermercats i per fer-ho s'ha de disfressar de gallina.   Joaquím Maristany, un barceloní de 25 anys afectat de Síndrome de Tourette, la malaltia dels tics, arriba a Andorra per treballar, disfressat de pollastre publicitari, per la coneguda cadena de supermercats d'alimentació Comelles. L'arribada de Maristany, a qui tothom anomena Kivi, per la seva incapacitat de pronunciar amb correcció el propi nom, Quim, provoca un gran impacte, no tan sols per la disfressa de la campanya 'La Gallina feliç', sinó per la severitat dels tics que el sacsegen. Els tics físics van acompanyats d'una incontinència oral extrema que el fa udolar i proferir insults i exclamacions de tot tipus, com el seu reiteratiu "Malparits!". El seu comportament però i aquell insult amaga la necessitat d'expressar, compartir i combatre una sèrie de fets delicats que afecten a una amiga seva.  Sinca ha explicat que el protagonista, Kivi, va ser la solució narrativa per explicar el tema dels abusos sexuals en una versió com la que s'explica al llibre. Aquest personatge "va ser la solució per vehicular la batalla" que l'autor "volia guanyar contra aquests malparits que són els abusadors".  La idea del llibre va començar fa 10 anys quan l'autor buscava un tema social de novel·la en el qual hi pogués aprofundir.  I un dia, quan ell pràcticament havia tirat la tovallola, una amiga seva li va explicar que el seu oncle havia abusat d'ella. "Em vaig quedar parat sense pensar que es podria convertir en una temàtica novel·lística, però la història em va empaitar quan anava coneixent què li havia passat a la meva amiga i entenia alguna de les seves reaccions". "Va ser com si la temàtica em trobés a mi perquè me'n vaig adonar que era un gran tema per tractar", ha dit al temps que ha reconegut que era molt complicat parlar-ne.  En aquest sentit, ha explicat que al seu llibre es parla "del més dur, hermètic i cruel dels abusos que és l'intrafamiliar". Ha assegurat que no tenen res a veure amb els que van apareixent recentment als mitjans com casos d'abusos sexuals de professors o tutors, ja que quan l'abús es produeix en el si d'una família aquest és "indenunciable. Si denuncies a la teva família, estàs destrossant el mateix entorn que et pot ajudar i t'ha d'ajudar. És un peix que es mossega la cua, en el qual la víctima es troba atrapada en l'entorn que el podria ajudar". "Això és el que li passava a la meva amiga", ha dit. El també periodista ha recalcat que els abusos "intrafamiliars representen el 80% dels casos d'abús sexual i les noticies que sentim són del 20% dels que es produeixen. De quina forma els ajudes? Com ho denuncies? Es molt difícil perquè no es pot anar als Mossos, qui denunciaria al seu pare?", ha preguntat.   Ha recalcat que la novel·la es desenvolupa al voltant de la seva dèria de com podria ajudar a aquesta persona que ha patit un abús en el si de la seva família. La solució al llibre l'ha de buscar en Kivi. El personatge quan "arriba a Andorra es troba amb aquest fregat terrible d'aquesta noia i aconsegueixen crear una trama per guanyar la batalla. Em semblava que això havia de suavitzar el dolor de la meva amiga", ha assegurat, al temps que ha deixat clar que a la novel·la la noia "és un personatge ficcionat".  La solució al llibre, doncs, passa per el Kivi. Sinca l'ha definit com una persona "histriònica, que pateix molt i li costa expressar-se però que, en canvi, és molt entranyable, es fa estimar i seria capaç de fer qualsevol cosa per la seva amiga".  En aquesta recerca de solucions a la terrible situació que ha patit la noia al llibre, l'autor ha assegurat que "el que a la realitat pot passar poques vegades a la ficció succeeix. I això és el que m'agrada de la novel·la junt a trobar com es pot ajudar aquesta gent".  Preguntat perquè el protagonista va  a treballar vestit de gallina, Sinca ha explicat que "és l'animal de la terra, molt per davant del porc, del qual s'ha abusat de la manera més absoluta i total de sempre. És un animal molt maltractat, molt sofert i m'agradava la imatge humiliant del noi que es posa a la pell d'aquest animal".  L'autor  Genís Sinca (Manresa, 1970) és escriptor i periodista. Llicenciat en Ciències de la Informació per la UAB, ha esta corresponsal a Itàlia i s'ha especialitzat en biografies ('La providència es diu Paco: biografia de Paco Candel'), i memòries ('Memòries del Dr. Biodramina'). Actualment escriu la sèrie estiuenca 'Racons' al diari 'Ara', la secció 'Honorables catalans' a RAC1 i és col·laborador als 'Divendres' de TV3.  Sinca va debutar en el panorama literari català amb 'Una família exemplar', Premi Josep Pla 2013. Ha reconegut que de cara a encarar una nova publicació "afecta molt" haver guanyat aquell guardó, però "de forma positiva", ha puntualitzat. "Et suposa una pressió extra molt forta". "'Una familiar exemplar' va anar molt bé i es va vendre bé i va tenir molt bona resposta dels lectors", ha apuntat, al temps que ha reconegut que "el que no sabia ningú és que tenia una carta amagada i és que la seva novel·la anterior era 'Malparits!', però que tocava un tema molt dur que no havia resolt".

Summary: Genís Sinca: "'Malparits!' parla del més dur, hermètic i cruel dels abusos que és l'intrafamiliar"


L'activista Ruben Wagensberg s'ha incorporat a les llistes d'ERC per a les eleccions del 21 de desembre, segons ha anunciat la formació. El portaveu del partit i director de campanya, Sergi Sabrià, ha destacat "la transversalitat, la diversitat i l'obertura" de la llista. A banda de Wagensberg, també hi ha noms com el de l'esportista Núria Picas o el de la presidenta del Parlament, Carme Forcadell. El grup de noms que ERC presenta a les eleccions busca "assemblar-se tan com sigui possible al país per derrotar l'Estat a les urnes", segons ha afirmat Sabrià. El candidat serà Oriol Junqueras i Marta Rovira serà la número dos per Barcelona. A més, tots els consellers i conselleres d'Esquerra, tant a la presó com a l'exili, seran a la llista, Raül Romeva, Carles Mundó, Toni Comín, Meritxell Serret i Dolors Bassa. Forcadell anirà de número quatre.  També hi destaquen els noms de diversos independents, com ara l'escriptora Jenn Díaz, l'esportista Núria Picas, l'experta en immigració Najat Driouech o l'esmentat Ruben Wagensberg, activista de Casa nostra casa vostra. Wagensberg ha anunciat la incorporació a través d'un article en què afirmava que el moment és "excepcional, trist però alhora apassionant".  De la seva banda, Jenn Díaz ha explicat que fa el pas per treballar per un país "més just i feminista". Najat Driouech fa el pas per seguir amb "la lluita per la igualtat i pels drets socials".  En un dels llocs destacats de la llista també hi haurà l'exconseller Ernest Maragall, que serà el número 13 per Barcelona. La candidatura comptarà amb integrants de Demòcrates, MES i Avancem, amb qui Esquerra Republicana ha tancat un acord per a aquestes eleccions. Entre aquests noms destaquen el d'Antoni Castellà (15), Assumpció Laïlla (20), Fabian Mohedano (27) o Magda Casamitjana (5 per Girona).

Summary: L'activista Ruben Wagensberg s'incorpora a les llistes d'ERC per a les eleccions del 21-D


L'alcalde de Lleida, Àngel Ros, ha presentat el nou Catàleg de Béns Protegits Arquitectònics, Històrics i Ambientals de Lleida, un document integrat en el nou Pla d'Ordenació Urbanística Municipal (POUM) i amb el qual la Paeria pretén millorar la protecció del patrimoni de la capital del Segrià. Destaca el notable augment del nombre de béns protegits, que passa dels 155 actuals a 483 i l'ampliació de les tipologies dels elements que es cataloguen. En aquest sentit, el nou catàleg amplia la protecció a conjunts arquitectònics, elements arquitectònics, béns arqueològics i paleontològics, béns ambientals i paisatgístics i béns naturals. Així mateix, incorpora tres categories amb tres nivells de protecció diferenciats per a cada element: Béns Culturals d'Interès Nacional, Béns Culturals d'Interès Local i Béns de Protecció Urbanística. L'aprovació del document presentat aquest dimecres va condicionada a l'aprovació del POUM i, per tant, quan el nou planejament rebi el vistiplau del Ple municipal, també quedarà provat el nou catàleg.  Àngel Ros ha defesat que el nou POUM "és sensible als valors patrimonials, paisatgístics i naturals de Lleida, i fa ara un salt endavant amb la protecció dels elements que apareixen al nou catàleg de béns protegits arquitectònics, històrics i ambientals". En aquest sentit, ha ressaltat que "el POUM destaca la identitat de Lleida i dels seus elements, que són béns de tots i que entre tots hem de protegir". Respecte al vigent (que data del 1982), el nou catàleg amplia de 155 a 483 els béns a protegir i, a més, detalla millor les seves característiques i les fórmules de protecció. Aquest fet, "implica la incorporació de 232 nous elements –alguns dels quals consisteixen en el desglossament d'algun d'aquests elements- però la majoria són noves incorporacions", ha dit Ros. La incorporació d'aquests en el nou catàleg significa "la realització de polítiques de protecció, manteniment, millora i divulgació sobre aquests béns que formen part del nostre patrimoni col·lectiu", ha afirmat l'alcalde. Per la seva banda, el coordinador d'Urbanisme de la Paeria, Joan Blanch, ha explicat que el nou catàleg de béns protegits "posa el valor el patrimoni lleidatà que ja estava catalogat fins ara i, sobretot, incrementa de manera notable la quantitat d'elements catalogats i, també, les tipologies dels elements que es cataloguen". Els objectius del nou document són identificar i documentar les construccions, elements naturals i de valor ambiental i paisatgístic; els elements i conjunts arquitectònics: jaciments arqueològics i paleontològics; i altres elements singulars de valor patrimonial. Es determinen els motius de la seva catalogació i el nivell de protecció en cada element. Aquesta tasca permet també aprofundir en el coneixement de la seva història i dels trets urbanístics i arquitectònics que els caracteritzen i serveix com a document de base per al desenvolupament de les polítiques que permetin la seva preservació i posada en valor. En el cas dels jaciments i àrees arqueològiques, determinar la seva situació permet poder aplicar les mesures preventives necessàries que n’evitin la destrucció o desaparició. A més, ha de permetre la difusió i coneixement per part de la ciutadania dels valors patrimonials i paisatgístics i de la història que aquests elements transmeten i facilitar al consistori una documentació que els permeti explicar aquesta tasca de conservació. Tipus d'elements protegits Els béns inclosos al catàleg es classifiquen com a conjunts arquitectònics; elements arquitectònics; béns arqueològics i paleontològics; béns ambientals i paisatgístics, i béns naturals. En el nou catàleg s'han afegit, respecte de l'anterior, un total de 34 nous conjunts arquitectònics, -que inclouen també 96 elements parcials més-, 140 nous elements arquitectònics, 21 nous béns arqueològics i paleontològics, 17 nous béns naturals i 20 nous béns ambientals i paisatgístics. Els conjunts rrquitectònics són les agrupacions de béns immobles continues o disperses, que constitueixen una unitat coherent i delimitable amb entitat pròpia, encara que cadascun dels elements de manera aïllada o individual, pugui no posseir valors suficientment rellevants (per exemple un barri, una plaça, un carrer o una xarxa de torres de defensa). En aquest epígraf s'inclouen alguns dels elements patrimonials més importants de la ciutat, com ara l'entorn de protecció de la Seu Vella, el Castell dels Templers i els diferents trams de muralla, entre molts altres. Es classifiquen com a elements arquitectònics les construccions o qualsevol altre obra material produïda por l'activitat humana que configura una unitat singular (per exemple un edifici, una església, un molí o un quiosc de música). Aquí hi trobem elements com ara la Seu Vella, la Catedral Nova, el Mercat del Pla o la passarel·la sobre el riu a Copa d'Or. Són béns arqueològics o paleontològics els paratges on apareguin indicis de jaciments com ara les termes romanes de Cardenal Remolins, el Polvorí de Sucs o el Turó de Gardeny. Per últim, es classifiquen com a béns naturals, ambientals i paisatgístics tots els espais oberts existents en el territori o elements naturals concrets, que per la seva pròpia naturalesa original són mereixedors d'una protecció que asseguri la seva permanència (per exemple un bosc, arbres concrets, serres, aiguamolls o recorreguts fluvials). Algunes mostres serien el tossal de la Cerdera o el de Moredilla, l'Arborètum, els Jardins de les Magnòlies i els parcs de la Mitjana i els Camps Elisis. Nivells de protecció El nou catàleg incorpora tres categories de protecció: Béns Culturals d'Interès Nacional, Béns Culturals d'interès Local i Béns de Protecció Urbanística. D'acord amb aquesta classificació, s'estableixen diferents nivells de protecció. El nivell 1 suposa la protecció integral i inclou béns que representen un testimoniatge de primer ordre a conservar i transmetre íntegrament a les generacions futures. El nivell 2 comporta la conservació de l'element i s'aplica a béns de valor singular que han perdut la seva coherència original a causa de successives intervencions o per un progressiu deteriorament i que mereixen el restabliment dels trets definitoris. El tercer nivell implica una protecció parcial de béns immobles o d'espais oberts que presenten un conjunt de característiques constructives o naturals d'interès. En el quart nivell hi ha la protecció ambiental prevista per a béns immobles de paisatge característics a nivell urbà que disposen d’una façana singular, així com ambients naturals o paisatgístics que mereixen ser conservats. Finalment, en el nivell 5 hi trobem els béns que per la seva ubicació, gènesi o trajectòria històrica mereixen ser documentats abans de poder desaparèixer, mentre que s'estableix un sisè nivell de protecció per a les àrees d'expectativa arqueològica.

Summary: El nou catàleg de béns protegits de Lleida incrementa fins a 483 els elements patrimonials i ambientals a conservar


El fiscal imputa assassinat a la tarotista i al veí de Lloret de Mar detinguts per matar Ana Maria Martos. Segons el relat del fiscal, pels volts del 20 de gener del 2004, Norma Beatriz Kuike i Josep Maria Tarraguell van portar la víctima fins a casa d'ell, a una urbanització de Lloret. Quan estaven al garatge, "els dos van llançar un atac contra ella" i la van matar sense que tingués cap possibilitat de defensar-se. Després, continua el fiscal, seguint les indicacions de Kuike, Tarraguell va ficar el cos dins un bidó, el va omplir de ciment i el va enterrar en una parcel·la de la seva propietat. La policia va trobar el cadàver nou anys després que els seus familiars denunciessin la desaparició. La víctima va aparèixer enterrada en un bidó ple de ciment en una parcel·la de Lloret de Mar el juny del 2013 i la policia va detenir Norma Beatriz Kuike al seu país d'origen, l'Argentina, pocs dies després, el 14 de juny. No la van extradir fins el gener del 2015. En relació al cas, també van detenir un veí de Lloret de Mar, Josep Maria Tarraguell. El fiscal creu que els dos es van posar d'acord per matar a la víctima. Segons el relat del fiscal, pels volts del 20 de gener del 2004, Kuike i Tarraguell van portar Ana Maria Martos fins a casa d'ell, al carrer Nicaragua d'una urbanització de Lloret de Mar. "Quan es trobaven a l'interior del garatge de l'immoble, actuant de previ i comú acord, amb intenció d'acabar amb la vida d'Ana Maria Martos, van llançar un atac contra ella en el marc del qual li van donar mort", relata el fiscal. L'acusació pública afegeix que l'agressió va ser inesperada i la dona no es va poder defensar. També apunta que la zona del cos atacada així com l'arma usada eren idonis per causar la mort de Martos. Després de matar-la, exposa el fiscal, Tarraguell seguint les instruccions de Kuike va embolicar el cadàver de la víctima, la va ficar dins un bidó, el va omplir de ciment i, finalment, el va enterrar en una parcel·la de la seva propietat a la urbanització Lloret Residencial.  Per això, el fiscal imputa un delicte d'assassinat a Kuike i Tarraguell. L'advocat de Tarraguell, Carles Monguilod, ha demanat que s'arxivi la causa. Creu que no hi ha proves ni indicis que acreditin que la mort d'Ana Maria Martos va ser violenta o homicidi. "És totalment decisiu i contundent el contingut de l'informe final d'autòpsia que conclou que la mort té una causa i una etiologia indeterminada", apunta l'advocat que assegura que és "científicament plausible" per causes naturals o per accident.  En el mateix sentit, l'advocat de Kuike, Enrique Rubio, ha demanat el sobreseïment perquè "no apareixen empremtes ni altres circumstàncies o elements que determinin que va estar en contacte amb la víctima" i també ha recalcat que no hi ha proves que permetin concloure que Martos va morir assassinada. Ni Kuike ni Tarraguell estan en presó preventiva. Anys desapareguda Quan va passar a disposició judicial, Kuike va assegurar que quan estava a casa de Tarraguell juntament amb Martos va anar al lavabo i quan va tornar a baixar al garatge, va veure que Martos s'havia clavat una xeringa al pit. Llavors, li va entrar el pànic i va marxar d'allà. Norma Beatriz Kuike diu que no va avisar cap ambulància ni la policia perquè estava enfadada perquè no havia estat a temps de salvar la vida a la seva amiga que, segons ella, feia temps que tenia tendències suïcides.  Tarraguell, en canvi, reconeix que es va desfer del cadàver de la víctima però diu que no sap com va morir. Segons la seva versió, el dia dels fets van arribar ell, la víctima i Norma Beatriz Kuike a casa seva amb el seu cotxe. Aleshores, les dues dones es van quedar dins del cotxe al garatge mentre ell va anar a fer feines a casa. Quan va baixar de nou al garatge, es va trobar Kuike asseguda a terra i, al costat, Ana María Martos morta. L'home diu que no va veure cap arma i tampoc es va fixar en si la víctima tenia alguna ferida o signe de violència. L'última senyal de vida que hi havia d'Ana Maria Martos abans que la seva família denunciés la seva desaparició va ser el 18 de gener del 2004 a Sant Feliu de Llobregat, d'on era ella. Van passar nou anys sense notícies d'ella fins que el juny del 2013 la policia va trobar les seves restes, entaforades dins un bidó ple de ciment i enterrada en una finca de Lloret de Mar.  Un parell de trucades anònimes a una associació de familiars de persones que busquen desapareguts van posar la policia espanyola sobre la pista dels sospitosos de la mort de Martos.

Summary: El fiscal imputa assassinat a la tarotista i al veí de Lloret de Mar pel crim del bidó


La recentment elegida degana del Col·legi de l'Advocacia de Barcelona (ICAB), Maria Eugènia Gay, vol que la institució defensi encara més els drets dels consumidors i usuaris, i per això vol crear una secció de dret de consum per tal d'aconseguir reformes legals i jurisprudència que protegeixin més els ciutadans davant dels bancs, les grans empreses o els problemes d'habitatge. La nova degana, que prendrà possessió aquesta propera setmana, també vol crear una secció de lluita contra la violència de gènere per treballar encara millor per acabar amb aquesta xacra social i col·laborar amb les associacions d'aquest àmbit. En una entrevista a l'ACN, Gay ha defensat que cal que l'ICAB tingui relacions fluïdes amb les administracions i els polítics, però alhora ser exigents amb ells per tal d'influir en la redacció de les lleis perquè siguin correctes, coherents i protegeixin els interessos dels ciutadans. En aquest sentit, ha recordat que gràcies a les gestions de l'advocacia catalana, les Corts espanyoles probablement aprovaran després de l'estiu una modificació de la legislació civil que permetrà prendre mesures cautelars en un mes com a màxim quan hi hagi ocupacions il·legals d'habitatges particulars i expulsar-ne els ocupants il·legítims. Per això, volen defensar els consumidors i usuaris davant dels grans monopolis empresarials de serveis o enfront les clàusules abusives dels bancs o els augments injustificats dels lloguers i les problemàtiques de pisos turístics. Això es podria fer assessorant aquests ciutadans i alhora intentant influir en els polítics perquè modifiquin certes normatives. Sobre la secció de violència de gènere, ha dit que actualment algunes accions del col·legi queden descoordinades o dividides entre diverses seccions, tot i que ha elogiat la tasca feta per la comissió de dones. Per això, creu que el col·legi ha de tenir un "paper fonamental" en aquesta lluita "necessària" i tenir una "estreta col·laboració" amb les entitats. Per influir en els partits polítics i les administracions públiques, Gay creu que el Col·legi hi ha de tenir una relació "fluïda i directa", però alhora ha de "saber reclamar" i mostrar el seu "desacord". Els grups polítics "han d'entendre que els advocats són una peça clau per redactar les lleis", ha conclòs. Així, per exemple, vol aclarir què passarà amb l'IVA de la remuneració del torn d'ofici. Fins fa poc n'estava exempt, però fa uns mesos Hisenda va advertir que s'havia de pagar. Després va rectificar, però encara no està clar si això obligarà a tots els advocats a apuntar-se al torn d'ofici. Igualment, també es mostra preocupada pel col·lapse i lentitud de molts jutjats, situació que qualifica "d'alarmant i inadmissible", i que requereix major inversió en mitjans humans i digitalització. Així, sobre la intenció de la Conselleria de Justícia d'avaluar diferents jutjats per saber en què han de millorar, Gay s'hi ha mostrat favorable per tal que l'administració sàpiga on hi ha més mancança de personal o mal funcionament. No obstant, no està d'acord amb la secretària de Relacions amb l'Administració de Justícia de la Generalitat, Patrícia Gomà, que va opinar que part de la plantilla judicial s'havia relaxat en els últims temps en el seu ritme de feina. També ha lamentat que el Ministeri de Justícia no consideri prioritari potenciar la mediació i l'arbitratge, mesures que podrien descongestionar els jutjats. No obstant, admet que la societat encara no és conscient dels avantatges de la mediació i encara hi ha la "mentalitat de pledejar". Per això, demana que els polítics facin campanyes per promocionar aquestes vies alternatives als judicis ordinaris. Una altra de les preocupacions de la nova degana és l'intrusisme que, segons ella, suposen diverses pàgines web que ofereixen assessorament jurídic i legal sense tenir advocats en plantilla. Per últim, ha lamentat que la presó Model s'hagi tancat abans d'obrir els dos centres de la Zona Franca, i ha dit que l'increment de cost i temps que suposa el trasllat dels advocats d'ofici fins a Brians no està compensat econòmicament i per això l'ICAB es plantejarà crear una línia d'autobús per aquests lletrats, ja que el sistema de videoconferència, habilitat recentment, no és útil en totes les ocasions. Projecte de mandat Entre la vintena de compromisos del seu programa electoral hi ha la rebaixa a la meitat de les quotes de col·legiació als advocats més joves, els que porten menys de tres anys, i als més grans, als que en porten almenys 42, la congelació de les quotes per a la resta i la renegociació de l'assegurança de responsabilitat civil obligatòria que té contractada el col·legi des d'aquest gener, que ha aixecat cert malestar entre els advocats barcelonins.  Gay vol ajudar els advocats que més han patit la crisi, i per això també ha remarcat la importància que la nova pòlissa d'assegurança sigui més barata i tingui en compte les especialitats més conflictives, com la laboral o la fiscal, o l'edat del lletrat. Si es redueix el preu de la pòlissa, però alhora també les quotes, la nova junta voldria no rebaixar excessivament les despeses i enfortir fonts d'ingressos alternatives. Fins l'any passat la prima de l'assegurança estava inclosa en el preu de col·legiació, però des del gener cal pagar 100 euros anuals per tenir assegurats fins a 40.000 euros de responsabilitat civil. Per a Gay això perjudica molts lletrats, que s'han buscat assegurances personals més barates. Per això, vol renegociar la pòlissa amb l'asseguradora, que va ser l'única que es va presentar. Si no es pot rebaixar el preu, buscaran una altra assegurança quan acabi la vigent, a finals del 2018. Per tenir més força negociadora no descarta unir-se als altres col·legis d'advocats catalans. Del fins ara degà, Oriol Rusca, Gay vol mantenir la "proximitat" amb els col·legiats, però vol un funcionament "més dinàmic" de la junta de govern, amb tasques concretes per a cada membre. També vol una digitalització encara més gran del col·legi, amb una aplicació mòbil que doni accés a tots els serveis i informació per als col·legiats.  De l'actual junta de govern, Gay vol mantenir el compromís amb l'acollida de refugiats, i seguir pressionant les administracions locals i les organitzacions internacionals per mostrar Barcelona "com una ciutat d'acollida". "Tot el que es fa és poc, però farem fins on puguem", ha dit. També proposa una gestió "transparent i propera", formació contínua i de qualitat, transformació digital, torn d'ofici "digne i qualificat", defensa professional als jutjats i les institucions, potenciar l'arbitratge i la mediació, fomentar la conciliació laboral i familiar i la igualtat entre advocats i advocades, promoure uns honoraris dignes, tenir delegacions participatives i potenciar la imatge i projecció social del col·legi.  "Campanya de desprestigi" durant el període electoral Gay va ser elegida el passat 28 de juny per 3.800 vots i substituirà Oriol Rusca al capdavant de la corporació, càrrec que tenia des del juliol del 2013. En aquests comicis han participat 4.804 col·legiats, fet que representa una participació del 19,83%. D'acord amb els nous estatuts, per primera vegada s'ha renovat la totalitat de la seva Junta de Govern, formada pels càrrecs de degana, vicedegà, secretari i tretze diputats. El mandat per a cadascun dels càrrecs serà de 4 anys. El càrrec de vicedegà l'ocuparà Jordi Pina, que ha obtingut 3.828 vots, i el secretari serà Jesús Sánchez, amb 3.892 vots. Pel que fa al deganat, en segona posició va quedar Jordi Pintó (3.294 vots), seguit de Lluís Riera (773 vots), Vanessa González (734 vots), Alejandro Labella (209 vots) i Josep M. Paños (101). La nova degana lamenta la "campanya de desprestigi" de la candidatura de Jordi Pintó, que va quedar en segona posició. Així, ha criticat algunes maniobres electorals de "falta de respecte" que li van causar "sorpresa" i van provocar "certa tensió" en la campanya. Tot i així, ha assegurat que es van voler mantenir "ferms" i no "entrar al joc". A banda d'això, Gay creu que van guanyar les eleccions perquè la seva candidatura va "funcionar com un equip". Els tretze nous diputats són: Josep M. Balcells Cabanas (3.827 vots), Joaquim de Miquel Sagnier (3.852 vots), Frederic Munné Catarina (3.858 vots), Yvonne Pavía Lalauze (3.844 vots), Cristina Vallejo Ros (3.817 vots), Olga Arderiu Ripoll (3.849 vots), Carlos Echavarri Paniagua (3.811 vots), Núria Flaquer Molinas (3.799 vots), Emma Gumbert Jordan (3.793 vots), Susana Ferrer Delgadillo (3.798 vots), M. Carmen Valenzuela Hidalgo (3.849 vots), Rodolfo Antonio Tesone Mendizábal (3.750 vots), Alejandro Fuentes-Lojo Rius (3.801 vots). La meitat de la junta són dones i la meitat homes, i la mitjana d'edat són 46 anys. Gay s'ha envoltat d'advocats de despatxos petits, grans i mitjans, de diverses branques del dret, amb "experiència consolidada" en l'exercici de la professió i amb alguns membres que ja han estat a la Junta de Govern del col·legi i implicats en les seves activitats. Destaquen lletrats com Jordi Pina, que ha intervingut en el 'cas Palau' i el 9-N, Jesús Sánchez, especialista en dret civil i que fomentarà les relacions amb els polítics per tirar endavant legislació de protecció social i de drets, Olga Arderiu, que fomentarà el paper de les dones, Joaquim de Miquel Sagnier, responsable de deontologia, Frederic Munné, centrat en els honoraris, Núria Flaquer, especialitzada en violència domèstica, Maria Carmen Valenzuela, del torn d'ofici, o Rodolfo Tesone, especialista en digitalització i noves tecnologies. En aquests comicis han participat 4.804 col·legiats, dels quals 4.199 són exercents i 605 no exercents. En total, tenien dret a vot 16.657 col·legiats exercents i 7.571 no exercents. S'ha de tenir en compte que els vots dels col·legiats exercents i dels advocats sense exercici que hagin estat col·legiats com a exercents durant 25 anys valen el doble, mentre que el vot dels col·legiats no exercents val la meitat. Enguany ha estat possible emetre el vot presencial de manera anticipada durant dos dies, el 26 i 27 de juny, a la seu central del Col·legi. Durant la jornada electoral del 28 de juny, els electors van poder votar de forma presencial a la seu del Col·legi de l'Advocacia de Barcelona, a la Ciutat de la Justícia i a la seu de totes les Delegacions de l'ICAB. Malgrat aquestes facilitats per votar, creu que el 80% d'abstenció en les eleccions, com és habitual, es deu al fet que el col·legi funciona relativament bé i dóna els serveis que els col·legiats esperen. Maria Eugènia Gay és filla de l'expresident del Tribunal Constitucional i exdegà dels advocats de Barcelona Eugeni Gay. És especialista en dret processal civil i exerceix d’advocada als àmbits del dret de família, dret de successions, responsabilitat civil, dret registral, associacions, fundacions i col·legis professionals. És sòcia del bufet presidit pel seu pare, Gay-Rosell&Solano, amb oficines a Barcelona, Madrid, Lisboa i Buenos Aires. Durant la seva trajectòria, ha estat diputada de la Junta de Govern de l’ICAB amb el deganat de Silvia Giménez Salinas (2005-2009), essent responsable durant aquest període del Departament de Relacions Internacionals, presidenta de la Comissió de Mediació i presidenta de la Comissió de Prospectives Socioprofessionals. Ha estat, entre 2010 i 2016, vicepresidenta de la Secció de Dret Civil de l’ICAB. Fins ara era vocal de la Comissió de Mediació i és membre de la Comissió de Relacions Internacionals del Consell General de l'Advocacia Espanyola. És tutora de Dret Civil a l’Escola de Pràctica Jurídica, professora del màster de Dret Processal Civil i tutora del programa de pràctiques d’alumnes d’ESADE i de la Universitat Pompeu Fabra. Té un màster en mediació de l’ICAB i és membre de l’Associació Catalana d’Experts en Drets de Successions (ACEDS) i de l’Associació Catalana de Juristes Demòcrates (ACJD).  Com a filla d'un exdegà i exmagistrat del Tribunal Constitucional, Eugeni Gay, confia que se la valori per la seva feina, ja que la seva trajectòria dins del col·legi, on ja havia estat membre de la junta, va anar per separat de la trajectòria del seu pare, que estava a Madrid en aquella època. En tot cas, admet que ha demanat i demanarà consell al seu pare, que li ha inculcat els valors de la deontologia, professionalitat, lleialtat i honestedat, diu.

Summary: La nova degana vol que el Col·legi de l'Advocacia de Barcelona defensi més els drets dels consumidors


Lleida ha recordat aquest dissabte les víctimes del bombardeig que va patir la ciutat fa tot just 82 anys per part de l'aviació feixista italiana. L'homenatge ha comptat amb una ruta guiada pels principals espais que durant la Guerra Civil, i en especial el 2 de novembre del 1937, van ser bombardejats. L'activitat ha anat a càrrec de l'historiador Marc Macià i ha començat després d'una ofrena floral a l'escultura situada a l'avinguda de Blondel, davant d'on hi havia el Liceu Escolar, on van morir 48 alumnes i diversos professors. Els dos actes s'inclouen dins del cicle d'activitats 'Memòria 2N', que per segon any consecutiu han organitzat diverses entitats de la ciutat en record a les víctimes d'aquest episodi. Macià ha explicat que l'objectiu d'aquesta ruta és donar a conèixer part de la història que hi ha darrere dels "espais quotidians" dels ciutadans de Lleida, així com també "fer memòria" i recordar les víctimes que "durant molts anys han estat en l'anonimat i maltractades des de les institucions".  L'acte, que ha aplegat un centenar de persones, ha començat davant del lloc on hi havia el Liceu Escolar i ha transcorregut per diversos espais del casc antic, com l'antiga farmàcia del carrer Major o la plaça de Sant Joan. Durant la Guerra Civil, Lleida va ser bombardejada en diverses ocasions i "brutalment impactada per les bombes, especialment en la població civil", ha explicat Macià. En aquest sentit, un dels fets més tràgics que es recorden és la bomba que va caure al costat del Liceu Escolar i que va provocar la mort de 48 alumnes i alguns professors. Durant l'acte, Macià ha parlat del bombardeig del 2 de novembre de 1937, però també del que va tenir lloc el 27 de març de l'any següent i els dies posteriors fins a la caiguda de la ciutat en mans de l'exèrcit franquista, el 3 d'abril de 1938. Durant aquells dies, es calcula que les bombes van destruir uns 110 edificis del casc antic. "Són unes dades molt dramàtiques i encara molt desconegudes", ha conclòs Macià. Una de les parades de la ruta ha estat a l'antiga farmàcia que hi havia al carrer Major. En aquest punt va morir Gabriel Pernau, que posteriorment va ser traslladat al cementiri de Lleida, on el fotògraf Agustí Centelles va immortalitzar la "imatge dramàtica" que mostra l'esposa de Pernau agenollada i plorant al costat del cadàver del seu marit. Segons Macià, aquesta fotografia s'ha convertit en una de les imatges que "millor simbolitza el sofriment de la població civil durant un conflicte bèl·lic".  Macià, però, ha lamentat que no s'hagi estudiat "en profunditat" els bombardejos de Lleida i ha assegurat que els estudis que s'han fet "són susceptibles de ser molt més contrastats". "Encara hi ha molta feina" ha dit, i ha afegit que, malgrat que no s'arriba a un acord sobre la xifra de víctimes, el bombardeig del 2 de novembre del 1937 va deixar unes "250 víctimes mortals i 500 ferits més". El bombardeig més mortífer, però, va ser el del 27 de març del 1938, que va causar "aproximadament" 400 víctimes. Macià també ha posat com a exemple el fet que, fins fa poc, es creia que la Legió Còndor havia estat la responsable del bombardeig del 2 de novembre, mentre que ara se sap que va ser "l'Aviazione Legionaria Italiana". Entre els mesos d'octubre i novembre, diverses entitats han organitzat el cicle d'activitats 'Memòria 2N' amb la voluntat de recordar les víctimes dels bombardeigs del 2 de novembre de l'any 1937.

Summary: Una ruta recorda els bombardeigs de fa 82 anys sobre la ciutat de Lleida


La consellera de Cultura, Laura Borràs, i el comissionat d'aquesta àrea de l'Ajuntament de Barcelona, Joan Subirats, han escenificat avui un canvi de rumb pel Palau Victòria Eugènia, que es dedicarà a l'ampliació del Museu Nacional d'Art de Catalunya (MNAC) i a altres exposicions d'espais museístics de Montjuïc. La "doble funció" cultural del Palau no es concretarà fins que s'acabin les obres de rehabilitació a finals d'any, ha apuntat Subirats, en les declaracions posteriors a la primera reunió amb Borràs. Fins al 2021 el pavelló no serà d'ús cultural exclusiu, perquè la Fira de Barcelona seguirà controlant la meitat de l'espai. Els responsables culturals han mostrat la "bona entesa" després d'una trobada en la que han tractat la polèmica ampliació del Macba. Borràs ha defensat l'expansió tal com va acordar el patronat, format també pel consistori, mentre que Subirats ha apuntat que "cal trobar un espai" i que "la densitat del Raval no permet alegries". La posada en comú d'aquest dimarts entre els responsables culturals no serà l'última, han assegurat tots dos, que han mostrat "predisposició màxima" per entendre's, en paraules de Borràs. Entre els temes sobre la taula hi havia el concurs per la direcció de l'Auditori, la participació de Barcelona com a ciutat convidada a la fira de Buenos Aires el 2019 i la remodelació del pavelló Victòria Eugènia, "tres exemples que són una manifestació de la voluntat de recuperar una bona sintonia entre les institucions i d'intentar a poc a poc que el paper de la Generalitat a la ciutat de Barcelona tingui la importància que ha tingut sempre", ha dit Subirats. Pel que fa al darrer projecte, s'ha fet pública la intenció de repartir l'espai expositiu de part del pavelló per l'ampliació del MNAC i una altra, per activitats expositives més generals tant del mateix museu situat al Palau Nacional, de la Fundació Miró, CaixaForum o de la Fundació Mies van der Rohe, generant "una biosfera cultural", segons Borràs. Subirats ha defensat la idea que "el pavelló pugui tenir una doble funció": permetre que el MNAC s'acosti a Plaça Espanya i superar així "les dificultats expositives" del Palau Nacional i encabir un espai d'utilització conjunta per tots els espais museístics de la zona". En desús des de fa anys, l'edifici de Puig i Cadafalch Cadafalch construït en motiu de l'Exposició Internacional de 1929 ja va estar al punt de mira dels anteriors responsables de Cultura del consistori barceloní, que en volien fer un espai d'acollida d'exposicions temporals de centres internacionals. Segons Subirats, els quatre milions d'euros aportats per l'Ajuntament han contribuït a l'acabament de l'espai "amb condició de fira", i els dos milions i mig de la Generalitat, extrets dels Fons Europeus de Desenvolupament Regional (FEDER) es destinaran a "fer del pavelló una realitat expositiva de màxim nivell", ha dit Borràs. Ampliació del Macba Una altra de les "carpetes" que han obert la consellera i el comissionat és l'ampliació del Macba. El consistori va emplaçar fa tres setmanes els responsables del museu d'art contemporani a buscar espais alternatius per desplegar la seva col·lecció, a més de la capella on es podria reubicar el Centre d'Atenció Primària (CAP) del Raval Nord, amb vista a l'extrema demografia del barri i a les condicions del Dispensari Antituberculós, edifici que acull el centre de salut. Després de la trobada, Borràs ha defensat l'ampliació a la capella de la Misericòrdia tal com va acordar el patronat, format també pel consistori. "La Generalitat forma part del patronat del Macba i el patronat, on també hi ha l'Ajuntament, va decidir que la necessitat expositiva del Macba passa per tenir un espai proper, si no seria un altre museu en un altre lloc", ha apuntat.  La consellera de Cultura ha recordat que el museu d'art contemporani disposa d'un edifici de 14.000 metres quadrats, i que "només" 4.000 estan destinats a espais expositius."Poder créixer cap a la Capella de la Misericòrdia, l'espai que s'havia convingut, permet que les connexions, el desplaçament de treballadors i d'obres faci d'aquell espai una continuació del Macba", ha assegurat. "Aquesta és la proposta que va ser acordada i mirarem que tingui lloc perquè té sentit que sigui així", ha conclòs Borràs. Per la seva banda, el comissionat de Cultura de l'Ajuntament ha defensat que "la voluntat de facilitar l'ampliació del Macba existeix", per part del consistori, i que "el que cal és trobar l'espai perquè això passi", un tema que, ha reconegut "no és senzill" entenent que la densitat i la situació del Raval no permet moltes alegries" a nivell d'espai. Sobre la direcció de l'Auditori, els responsables de Cultura de l'Ajuntament i la Generalitat han coincidit a dir que el canvi "és immediat" perquè ja s'han publicat les bases del concurs. De la Fira del Llibre de Buenos Aires, Borràs ha assegurat que la participació de Barcelona com a ciutat convidada "és estratègica" i ha qualificat de "molt important" "l'oportunitat de desplaçar-nos i mostrar la riquesa de Barcelona com a ciutat literària i la força de la nostra literatura en llengua catalana i castellana". La reunió ha seguit en forma de dinar de treball amb la incorporació de la regidora de Ciutat Vella Gala Pin.

Summary: El Palau Victòria Eugènia acollirà l'ampliació del MNAC i altres exposicions quan acabi la remodelació a finals d'any


L'empresa assegura que està "operant "amb normalitat" a la ciutat, on hi té 250.000 usuaris ACN Barcelona.-Cabify ha defensat aquest dijous que el seu servei a Barcelona s'ajusta al decret de la Generalitat que regula els VTC i que, per tant, respecta els 15 minuts de precontractació, i ha anunciat que recorrerà "qualsevol sanció" que li imposi la Generalitat. Així ho han assegurat fonts de la companyia aquest dijous a la tarda després de saber que la Direcció General de Transports preveu obrir una cinquantena d'expedients sancionadors, amb multes que poden ascendir fins als 1.000 euros en cada cas, per incomplir la precontractació del servei i de quatre més que ja es troben en el període final d'al·legacions. L'empresa presta el servei a la ciutat a través de la seva filial Prestige&Limusine i afirma que segueix operant "amb normalitat" i "complint amb els més de 250.000 usuaris de l'aplicació".

Summary: Cabify defensa que s'ajusta a la normativa i anuncia que recorrerà "qualsevol sanció" que li imposi la Generalitat


Els trenta veïns desallotjats des d'aquest divendres per l'incendi en un edifici del Raval no podran tornar a casa els propers dies. Els Bombers de Barcelona han descartat aquest diumenge que l'immoble tingui danys estructurals, però segueix sense disposar dels subministraments bàsics d'aigua, llum i gas. Ara és tasca de les companyies de serveis arreglar aquests problemes per tal que l'edifici torni a ser habitable. Mentrestant, els veïns han passat una segona nit fora de casa i nou d'ells ho han fet en dependències municipals. L'incendi va afectar un edifici de set plantes al número 16 de la plaça del Padró i va causar la mort d'un dona de 38 anys. A més, quatre persones van resultar ferides i una d'elles continua ingressada a l'hospital.

Summary: Els trenta veïns desallotjats per l'incendi en un edifici del Raval no podran tornar a casa els propers dies


El cardenal arquebisbe de Barcelona, Joan Josep Omella, ha convidat, en una carta dominical publicada en castellà a la pàgina web de l'arxidiòcesi de Barcelona, a fer "dejuni del reenviament de missatges polítics a les xarxes socials" durant aquesta Quaresma, que va començar aquest dimecres, 14 de febrer, i s'allargarà fins al 29 de març. En canvi, a la versió de la missiva en català parla d'evitar enviaments "controvertits". "Només reenviem-nos missatges que regalin alegria i pau" i "les notícies deixem-les per als mitjans de comunicació", ha recomanat Omella. "Ens cal una distància i un cert humor", conclou l'arquebisbe que també ha proposat dejunar "d'aquelles converses que ja sabem prèviament que no porten a res positiu i que poden perjudicar la nostra relació" i de "tot allò que pugui crear divisió". "Aquest és un temps ideal per redescobrir tot el que ens uneix i tenim en comú", ha reflexionat. (En aquesta actualització s'ha matisat que Omella proposa un dejuni de "missatges controvertits" en la carta en català i que, en canvi, en la versió en castellà demana un dejuni de "missatges polítics") Joan Josep Omella ha explicat, a través de la carta dominical, que ha fet aquestes recomanacions arran d'una conversa que va tenir fa uns dies amb un cristià que li va explicar que després "de tot el que hem viscut aquests darrers mesos a casa nostra" se sentia "desorientat fins al punt de perdre la vitalitat i la joia interior amb què vivia abans".

Summary: ACTUALIZACIÓ:Omella proposa un "dejuni" de missatges polítics a les xarxes socials durant la Quaresma


L'Ajuntament de Reus vol abaixar la corba de rebrots en els quinze dies de pròrroga que el Departament de Salut ha dictaminat aquest divendres. L'alcalde Carles Pellicer ha valorat que la ciutat es troba en una situació millor després que hagin funcionat les mesures sanitàries preses per reduir la propagació del virus. Ara mateix, l'índex de rebrot és de 271 quan a Catalunya es xifra en 186, segons el regidor de Salut, Òscar Subirats. Davant d'aquesta situació, han demanat a la ciutadania "esforç" i "comprensió" als sectors de la restauració, del comerç i de l'oci nocturn del municipi.

Summary: Reus vol abaixar la corba de rebrot en els quinze dies de pròrroga